Gabriel García Márquez

**Gabriel José García Márquez** (* 6. marec 1927, Aracataca, Kolumbia – † 17. apríl 2014, Mexiko, Mexiko) bol kolumbijský spisovateľ. Bol jedným z najvýznamnejších predstaviteľov magického realizmu, hoci jeho tvorba bola natoľko rozsiahla, že sa nedá presne začleniť do určitého žánru. 

V roku 1982 dostal Nobelovu cenu za literatúru.

## Život
Narodil sa v Kolumbii v meste Aracataca v čase, keď v nej vrcholila tzv. Banánová revolúcia. Ako najstaršieho z dvanástich súrodencov ho vychovávali jeho starí rodičia, ktorí mali na jeho tvorbu značný vplyv. Jeho starý otec bol plukovníkom na strane liberalistov v kolumbijskej občianskej vojne a stará matka mu rozprávala príbehy z čias Banánovej revolúcie. Po smrti starého otca sa ako osemročný vrátil k rodičom a súrodencom, ktorých si sotva pamätal. Tam začal navštevovať základnú a neskôr aj strednú školu. Vzhľadom na to, že Márquez bol bystré a nadané dieťa, poskytli mu štipendium, vďaka ktorému mohol bez problémov dokončiť strednú školu. 

Neskôr začal v Bogote študovať právo, ktoré však nedokončil a začal sa venovať žurnalistike. V tom čase začal uverejňovať svoje prvé poviedky v novinách El Heraldo.

Od roku 1948 bol novinárom a dopisovateľom rôznych provinčných novín. Ako spravodajca významného bogotského listu *[[El Espectador]]* pôsobil v Európe i na revolučnej Kube. V päťdesiatych rokoch napísal niekoľko poviedkových próz, s ktorými nebol veľmi spokojný, a tak sa pustil do písania filmovej kritiky, v Ríme dokonca vyštudoval réžiu.

V roku 1955 vyšiel jeho prvý román *Opadané lístie* v malom bogotskom vydavateľstve potom, ako ho v prvom odmietli. 

V roku 1958 sa vrátil do Kolumbie a oženil sa s Mercedes Barchovou. V roku 1961 sa s rodinou presťahoval do Mexika. Sústredil sa na rodinu (narodili sa im dvaja synovia Rodrigo a Gonzalo) a v Barcelone písal aj filmové scenáre.

V roku 1967 sa konečne dostavil literárny úspech, *Sto rokov samoty*, za tri roky sa predalo viac než pol milióna výtlačkov. Táto kniha mu priniesla dlho očakávanú slávu a peniaze, ktoré mu umožnili venovať sa písaniu. Medzitým sa začal aktívne zapájať aj do politického diania. 

V roku 1982 dostal Nobelovu cenu za literatúru a peniaze použil na vytvorenie vlastného denníka „El Otro“. Bol veľmi dobrým priateľom Fidela Castra. 

V roku 1999 ochorel na rakovinu lymfatických uzlín, neskôr trpel demenciou. 

Žil v Mexiku, kde aj zomrel vo svojom dome,  17. apríla 2014 na zápal pľúc.

## Dielo
* 1955 - *Opadané lístie* *(La hojarasca)* - v tejto próze sa prvý raz stretávame s fiktívnym mestečkom Macondo, v ktorom sa odohráva aj dej niektorých ďalších diel. Macondo je zvláštny svet, v ktorom existuje súčasne reálno i nadreálno.
* 1959 - *90 dní za železnou oponou* *(90 días en la Cortina de Hierro)*
* 1961 - *Plukovníkovi nemá kto písať* *(El coronel no tiene quien le escriba)*
* 1962 - *Pohreb Veľkej matky* *(Los funerales de la Mamá Grande)*
* 1962 - *Oči modrého psa* *(Ojos de perro azul)*
* 1962 - *Zlá hodina* *(La mala hora)* 
* 1967 - *[[Sto rokov samoty]]* *(Cien años de soledad)*
* 1975 - *Patriarchova jeseň* *(El otoño del patriarca)*
* 1970 - *Rozprávanie stroskotanca* *(Relato de un náufrago)*
* 1978 - *Neuveriteľný a smutný príbeh o nevinnej Eréndire a jej ukrutnej babičke* *(La increíble y triste historia de la cándida Eréndira y de su abuela desalmada)* 
* 1978 - *Z ciest po socialistických krajinách* *(De viaje por los países socialistas)*
* 1981 - *[[Kronika vopred ohlásenej smrti]]* *(Crónica de una muerte anunciada)* 
* 1985 - *Láska v čase cholery* *(El amor en los tiempos del cólera*) - román hyperbolizuje latinsko-americký mýtus o veľkej láske.
* 1989 - *Generál v labyrinte* *(El general en su laberinto)* 
* 1992 - *Dvanásť príbehov z cudziny* *(Doce cuentos peregrinos)*
* 1994 - *O láske a iných démonoch (Del amor y otros demonios)* - román sa zaoberá problematikou vyháňania zlých duchov.
* 1996 - *Správa o únose* *(Noticia de un secuestro)*
* 2002 - *Román môjho života* 
* 2004 - *Spomienka na moje smutné pobehlice*

## Slovenské preklady
* 1969 - *Sto rokov samoty*
* 1973 - *Sto rokov samoty*
* 1984 - *Kronika vopred ohlásenej smrti*, preložila Jarmila Srnenská (I. vydanie)
* 1986 - *Zlá hodina*, preložil Vladimír Oleríny (I. vydanie)
* 1995 - *Dvanásť príbehov z cudziny*, preložila Eva Palkovičová (I. vydanie)
* 1997 - *O láske a iných démonoch*, preložila Eva Palkovičová (I. vydanie)
* 1999 - *Sto rokov samoty*, preložil Ivan Puškáč (I. vydanie)
* 1999 - *Oči modrého psa*, preložil Vladimír Oleríny
* 2000 - *Kronika vopred ohlásenej smrti*, preložila Jarmila Srnenská (II. vydanie)
* 2000 - *Láska v čase cholery*, preložila Martina Slezáková (I. vydanie)
* 2001 - *Generál v labyrinte*, preložila Martina Slezáková (I. vydanie)
* 2003 - *O láske a iných démonoch*, preložila Eva Palkovičová (II. vydanie)
* 2003 - *Opadané lístie*, preložil Vladimír Oleríny (I. vydanie)
* 2004 - *Spoveď stroskotanca*, preložila Eva Palkovičová (I. vydanie)
* 2004 - *Plukovníkovi nemá kto napísať*, preložil Vladimír Oleríny
* 2004 - *Sto rokov samoty*, preložil Ivan Puškáč (II. vydanie)
* 2004 - *Román môjho života*, preložila Martina Slezáková
* 2005 - *Pohreb Veľkej matróny*, preložil Vladimír Oleríny
* 2005 - *Spomienka na moje smutné pobehlice*, preložila Eva Palkovičová
* 2005 - *Správa o jednom únose*, preložil Vladimír Oleríny
* 2005 - *Neuveriteľne smutný príbeh o nevinnej Eréndire a jej bezcitnej starej matke*, preložil Vladimír Oleríny	
* 2007 - *Zlá hodina*, preložil Vladimír Oleríny (II. vydanie)
* 2007 - *Kronika vopred ohlásenej smrti*, preložila Jarmila Srnenská (III. vydanie)
* 2007 - *Láska v čase cholery*, preložila Martina Slezáková (II. vydanie)
* 2008 - *Spoveď stroskotanca*, preložila Eva Palkovičová (II. vydanie)
* 2008 - *Sto rokov samoty*, preložil Ivan Puškáč (III. vydanie)
* 2008 - *Láska v čase cholery*, preložila Martina Slezáková (III. vydanie)
* 2008 - *Generál v labyrinte*, preložila Martina Slezáková (II. vydanie)
* 2009 - *Patriarchova jeseň*, preložil Peter Brabenec
* 2010 - *Opadané lístie*, preložil Vladimír Oleríny (II. vydanie)
* 2010 - *Dvanásť príbehov z cudziny*, preložila Eva Palkovičová (II. vydanie)

## Referencie


## Iné projekty

Kategória:Kolumbijskí spisovatelia
Kategória:Nositelia Nobelovej ceny za literatúru
Kategória:Magický realizmus
Kategória:Osobnosti na bankovkách
Kategória:Osobnosti z Mexika (mesto)
Kategória:Úmrtia na pneumóniu